text: Detewonòm 8 Labib sou Entènèt | Tradiksyon monn nouvo a
  Detewonòm 8​:​1-20
  Yo repale sou benediksyon Jewova pwomèt yo (1-9)
  “Se pa manje sèlman moun bezwen pou yo viv” (3)
  Pinga nou bliye Jewova (10-20)
  8 “Nou dwe veye pou nou obeyi chak kòmandman mwen ban nou jodi a pou nou ka kontinye viv+, pou nou ka vin anpil, pou nou ka antre nan peyi Jewova te fè zansèt nou yo sèman l ap ba yo a e pou nou ka pran l kòm byen pa nou+. 2 Sonje wout byen long Jewova, Bondye nou an, te fè nou fè pandan 40 an sa yo nan dezè a+ pou l te ka imilye nou e pou l te ka teste+ nou, yon fason pou l te ka konnen sa ki nan kè nou+, pou l te ka wè si nou t ap obeyi kòmandman l yo oswa si nou pa t ap obeyi yo. 3 Konsa, li te imilye nou, li te kite nou vin grangou+ e li te ban nou lamàn+ pou n manje, yon manje ni nou menm ni zansèt nou yo pa t konn manje. Se pou l te ka fè nou konnen se pa manje sèlman moun bezwen pou yo viv, men yo bezwen tout pawòl ki soti nan bouch Jewova yo tou+. 4 Pandan 40 an sa yo, rad sou nou pa t janm fini, e pye nou pa t janm anfle+. 5 Nou byen konnen nan kè nou se korije Jewova, Bondye nou an, t ap korije nou, menm jan yon papa korije pitit li+. 6 “Se sa k fè, nou dwe obeyi kòmandman Jewova, Bondye nou an, nou dwe mache nan chemen l yo e nou dwe gen lakrentif pou li. 7 Jewova, Bondye nou an, ap mennen nou nan yon bon peyi+, yon peyi ki gen anpil rivyè, ki gen sous dlo ak lòt gwo dlo ki sot anba tè k ap koule nan vale yo ak nan zòn ki gen mòn yo, 8 yon peyi ki gen ble, lòj*, pye rezen, pye fig frans, grenad+, luil doliv ak siwo myèl+, 9 yon peyi ki pa manke manje, kote nou pap manke anyen, yon peyi kote wòch yo gen fè ladan yo, kote n ap jwenn kuiv nan mòn yo. 10 “Lè nou fin manje, lè vant nou fin plen, nou dwe bay Jewova, Bondye nou an, glwa pou bon peyi li ban nou an+. 11 Fè atansyon pou nou pa bliye Jewova, Bondye nou an, e pou nou pa dezobeyi kòmandman l yo, lòd li yo ak lwa l yo m ap ban nou jodi a. 12 Lè nou fin manje, lè vant nou fin plen, lè nou fin bati bèl kay nou e nou abite ladan yo+, 13 lè bèf nou yo ak mouton nou yo vin pi plis, lè nou vin gen plis ajan ak lò, e nou gen tout sa nou bezwen an kantite, 14 pinga nou kite kè nou vin plen ak ògèy+ pou l fè nou bliye Jewova, Bondye nou an, ki te fè nou soti nan esklavaj nan peyi Ejip la+, 15 ki te fè nou mache nan gwo dezè ki bay kè kase a+, ki gen sèpan ki ka anpwazonnen moun e ki gen eskòpyon, yon dezè ki pa gen dlo, kote tè a sèk, kote li te fè dlo soti nan yon wòch silèks+ pou nou 16 e li te ban nou manje lamàn+, yon manje zansèt nou yo pa t konn manje. Li te fè nou sa pou l te ka imilye+ nou e pou l te ka teste nou, yon fason pou tout bagay ka ale byen pou nou pi devan+. 17 Si nou ta di nan kè nou: ‘Se ak kouraj mwen e ak fòs ponyèt mwen mwen fè tout richès sa yo+’, 18 nou dwe sonje se Jewova, Bondye nou an, ki ban nou kapasite pou nou vin rich+. Paske, li respekte alyans li te fè ak zansèt nou yo, jan l montre sa jodi a+. 19 “Si sa ta rive nou bliye Jewova, Bondye nou an, e n al sèvi lòt dye e nou pwostène devan yo, m ap avèti nou jodi a, n ap peri san mank+. 20 N ap peri menm jan ak nasyon Jewova ap detwi devan nou yo, paske lè sa a, n ap montre nou pa koute vwa Jewova, Bondye nou an+.
  Detewonòm 8